Ni nyuma y'amakuru yari amaze iminsi asakazwa mu bitangazamakuru bitandukanye no ku mbuga nkoranyambaga.
Iggy yanditse kuri Twitter ko atigeze akundana na Tristan Thompson ndetse ko bataranahura na rimwe.
Yagize ati "Amakuru atari yo yakwiriye hose kuri njye ngo nkundana n'umugabo ntaranahura nawe n'umunsi n'umwe mu buzima bwanjye. Yego rwose birarambiranye. Mu by'ukuri sinigeze mpurira mu nyubako imwe n'uwo mugabo. Ntabwo muzi."
Muri Mata uyu mwaka Tristan Thompson yatamajwe n'umukobwa w'umunyamideli witwa Sydney Chase watangaje ko yaryamanye n'uyu mugabo, yemeza ko babikoze muri Mutarama uyu mwaka.
Mu ntangiro za Kamena undi witwa Kimberly Alexander we yumvikanye avuga ko Tristan Thompson yamuteye inda ndetse bakaza kubyarana umwana w'umuhungu. Ibi byose bituma Khloé Kardashian ahitamo ko batandukana.
Aya makuru yo gutandukana kw'aba bombi yaje nyuma y'izindi nkuru zavugaga ko Tristan Thompson yajyanye mu birori by'isabukuru n'abakobwa batatu bikekwa ko hari umwe muri bo baba baragiranye ibihe byiza bakaryamana.
Khloé Kardashian na Tristan Thompson muri Gashyantare 2019 bari batandukanye bapfa ko Tristan yari yaciye inyuma umukunzi we ku nshuti magara ya Kylie Jenner yitwa Jordyn Woods gusa baza kongera kwiyunga mu 2020 mu bihe bya guma mu rugo. Bafite umwana w'umukobwa w'imyaka itatu bafatanya kurera witwa True Thompson.
Tristan Thompson yatangiye gukundana na Khloé Kardashian mu 2016. Kardashian afite imyaka 37 mu gihe uyu wahoze ari umukunzi we afite 30.
Iggy Azalea, we yahoze akundana na Playboi Carti ariko batandukanye umwaka ushize. Bafitanye umwana w'umuhungu witwa Onyx ufite umwaka umwe.